NBA: od prvog siječnja - stara kožnata lopta!
Filadelfiji i osmi poraz, a Phoenixu jedanaesta pobjeda za redom
Bez Allana Iversona, Filadelfija je ubilježila i osmi poraz, ovaj puta protiv Portlanda, 79 – 81. Toliko poraza u neprekinutom nizu nije se Seventy-Sixersima dogodilo od travnja 1997, odnosno od Iversonove rookie sezone. Upravo suprotno bilježe Phoenix Suns, kojima je sedam fenomenalnih utakmica Amarea Stoudamirea – u kojima je redom postizao double-double – pomoglo da ostvare 11 pobjeda u nizu i postanu najučinkovitija ekipa ove sezone. Sinoćnja pobjeda ostvarena je protiv Orlanda sa 103 – 89. Miami je kod kuće porazio Toronto sa 99 – 77, uz 37 ubačaja Dwaynea Wadea. Boston je bio uspješan na gostovanju u New Yorku, i time završava popis uspješnih gostiju. Pobjede su kod kuće ostvarili: New Jersey Nets protiv Memphis Grizzlies, New Orleans Hornets protiv Cleveland Cavaliers, te Chicago Bulls protiv Indiana Pacersa. Čak i u utakmicama koje još traju, domaći imaju bolje izglede. U Salt Lake Cityju, Jazz vodi protiv Dallas Mavericks s više od 20 koševa prednosti. A rasprave o novoj lopti od mikrovlakana stižu svom kraju: prema odluci uprave NBA, od 1. siječnja u uporabi su stare kožnate lopte!